LUXFเจอสองเด้ง
&nbsp;ม็อบภูเขาไฟระเบิดฉุดคนพักลด โชคดีมีประกันจ่ายขั้นต่ำผู้ลงทุน
10 ส.ค. 2554

ม็อบภูเขาไฟระเบิดฉุดคนพักลด โชคดีมีประกันจ่ายขั้นต่ำผู้ลงทุน
โพสต์ทูเดย์ — กองทุนอสังหาริมทรัพย์ LUXF โรงแรมหรูเกาะยาว เจอสองเด้งม็อบยุโรปหยุดบิน ปลอบผู้ลงทุนสบายใจประกันรายได้ขั้นต่ำไว้ถึงปี 2556
นายพิพัฒน์ พิศณุวงรักษ์ รองกรรมการผู้จัดการฝ่ายการลงทุน บริษัทหลักทรัพย์จัดการกองทุน (บลจ.) ทหารไทย เปิดเผยว่า ผลจากการชุมนุมทางการเมืองที่แยกราชประสงค์ได้ส่งผลกระทบต่อกองทุนรวมอสังหาริมทรัพย์ลักซ์ชัวรี่ (LUXF) ซึ่งลงทุนในอสังหาริมทรัพย์และสิ่งปลูกสร้างในโครงการซิกส์เซ้นส์ ไฮด์อะเวย์ เกาะยาวน้อย จ.พังงา เนื่องจากหลายประเทศห้ามประชาชนเข้ามาในไทย
นอกจากนี้ยังได้รับผลกระทบจากเหตุการณ์ภูเขาไฟระเบิดในไอซ์แลนด์ ทำให้เครื่องบินในยุโรปต้องประกาศหยุดบินชั่วคราว ส่งผลให้จำนวนนักท่องเที่ยวที่เข้าพักในโครงการซิกส์เซ้นส์ฯ ลดลงจากเดิมพอสมควร เพราะกลุ่มนักท่องเที่ยวยุโรปเป็นกลุ่มลูกค้าที่สำคัญ อย่างไรก็ตามหวังว่าเหตุการณ์จะคลี่คลายและฟื้นตัวได้ในที่สุดในช่วงฤดูท่องเที่ยว
 
“ยังถือว่าโชคดี เพราะเป็นช่วงโลว์ซีซัน จึงไม่น่าจะกระทบกองทุนมากนักและอยากให้นักลงทุนสบายใจ เพราะกองทุนรับประกันผลตอบแทนให้กับนักลงทุนไปจนถึงปี 2556” นายพิพัฒน์ กล่าว
ทั้งนี้โดยผลตอบแทนของกองทุนจะรับประกันผลตอบแทน 5 ปีแรก โดยในปีแรกจะจ่าย 6% ปีที่ 2 จ่าย 6.5% ปีที่ 35 จ่าย 7% ต่อปี
ด้านกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) แจ้งผลดำเนินงานไตรมาส 1 สิ้นสุดวันที่ 31 มี.ค. 2553 มีกำไรสุทธิ 422.64 ล้านบาท กำไรต่อหน่วย 0.2583 บาท เพิ่มขึ้น 64% เมื่อเทียบช่วงเดียวกันของปีก่อนที่มีกำไรสุทธิ 257.07 ล้านบาท กำไรต่อหน่วย 0.2355 บาท
กองทุนรวมอสังหาริมทรัพย์ควอลิตี้ เฮ้าส์ (QHPF) กำไรสุทธิไตรมาส 1 ปี 2553 จำนวน 144.65 ล้านบาท กำไรต่อหน่วย 0.18 บาท ลดลง 5.54% เมื่อเทียบจากช่วงเดียวกันของปีก่อนที่มีกำไรสุทธิ 153.13 ล้านบาท กำไรต่อหน่วย 0.19 บาท 
นายพิพัฒน์ กล่าวอีกว่า กองทุนพันธบัตรเกาหลีใต้ของ บลจ.ทหารไทยที่ครบอายุในปีนี้พบว่ามีเงินลงทุนกลับเข้ามาในกองทุนพันธบัตรเกาหลีต่อประมาณครึ่งหนึ่งเท่านั้น ซึ่งจากนี้บริษัทจะเน้นกองทุนพันธบัตรเกาหลีที่มีอายุยาวประมาณ 2 ปีเพราะยังมีส่วนต่างของผลตอบแทนค่อนข้างมากเมื่อเทียบกับลงทุนพันธบัตรรัฐบาลในประเทศในช่วงเวลาใกล้เคียงกัน และกลางปีมีแผนออกกองทุนพันธบัตรรัฐบาลต่างประเทศที่เป็นกองทุนเปิดอีก 1 กอง
นายชัยเกษม วัฒนศิริพงษ์ หัวหน้าฝ่ายจัดจำหน่ายกองทุน บลจ.อเบอร์ดีน กล่าวว่า บริษัทได้ยกเลิกค่าธรรมเนียมเสนอขายของกองทุนเปิด อเบอร์ดีน หุ้นระยะยาว ซึ่งปัจจุบันเก็บอยู่ที่ 0.5% ของมูลค่าหน่วยลงทุน มีผลตั้งแต่วันที่ 29 เม.ย. 2553 เพื่ออำนวยความสะดวกในการคำนวณเงินลงทุนเพื่อประโยชน์ในการลดหย่อนภาษีของผู้ถือหน่วยลงทุน
 
“อเบอร์ดีนยังเชื่อมั่นการลงทุนในหุ้นไทยและระมัดระวังในการบริหารพอร์ตลงทุน”โดยหวังว่าสถานการณ์ทางการเมืองจะดีขึ้นโดยตั้งแต่ปีที่ผ่านมา อเบอร์ดีนได้พยายามให้ความรู้กับผู้ลงทุนผ่านการจัดสัมนาต่าง ๆ ไม่ว่าจะเป็นข้อดีของแผนการลงทุนรายเดือน (Monthly Investment Plan) หรือกลยุทธ์ในการจัดสรรพอร์ตการลงทุน เพื่อให้ผู้ลงทุนได้ทยอยลงทุนอย่างต่อเนื่อง เพื่อกระจายความเสี่ยงในการลงทุน โดยอเบอร์ดีนมีความมุ่งมั่นจะสรรหาข้อมูลที่เป็นประโยชน์ต่อผู้ลงทุนและสื่อสารให้กับผู้ลงทุนอย่างสม่ำเสมอ